Membrii unei grupări de cămătari din Giulești – clanul Miloși au fost luați pe sus miercuri de procurorii DIICOT. Nu mai puțin de 19 percheziții au fost desfășurate în București și în Ilfov.
În baza probatoriului administrat s-a reținut că, la începutul anului 2022, pe raza municipiului București, a fost constituit un grup infracțional organizat format din nouă membri, având ca scop comiterea infracțiunilor de camătă și șantaj.
Din cercetările efectuate a rezultat că, unul dintre suspecți, lider al grupului infracțional organizat, a oferit împrumuturi cu dobândă, ca îndeletnicire, mai multor persoane vătămate, iar ulterior, împreună sau cu sprijinul celorlalți membri, le-au amenințat cu acte de violență ori au exercitat asupra lor și a membrilor de familie presiuni psihice inducându-le o stare de puternică temere pentru a obține de la acestea, bunuri sau foloase patrimoniale necuvenite.
De asemenea, invocând o datorie a uneia dintre victime, au menținut-o prin acte de constrângere (preluarea documentelor personale și amenințări) în stare de dependență financiară în scopul obținerii unui imobil, proprietatea acesteia.
Audierile se vor desfășura la sediul Direcției de Investigare a Infracțiunilor de Criminalitate Organizată și Terorism – Structura Centrală.
Activitățile sunt realizate cu sprijinul polițiștilor din cadrul Direcției Generale de Poliție a Municipiului București și ai Brigăzii de Combatere a Criminalității Organizate Ploiești.
La acțiune participă şi jandarmi din cadrul Brigăzii Speciale de Intervenție a Jandarmeriei.
Suportul de specialitate a fost asigurat de către Biroul Tehnic din cadrul D.I.I.C.O.T. și Direcția de Operațiuni Speciale din cadrul Poliției Române.